ΓΡΑΠΤΗ ΕΡΩΤΗΣΗ E-0620/98

υποβολή: Gijs de Vries (ELDR) προς την Επιτροπή

(9 Μαρτίου 1998)

Θέμα: Ξέπλυμα χρημάτων

Το ξέπλυμα χρημάτων καθίσταται όλο και πιο σοβαρό πρόβλημα στον τομέα της καταπολέμησης του διεθνούς εγκλήματος. Σύμφωνα με κάποιες εκτιμήσεις (κ. Bryan West, Αντιπρόεδρος της Citibank και πρώην αστυνομικός διευθυντής της London Metropolitan Police), περίπου 500 εκατ. δολλάρια προερχόμενα από εγκληματικές δραστηριότητες - ιδίως λαθρεμπόριο ναρκωτικών και ρωσική μαφία - νομιμοποιούνται καθημερινώς μόνον σε χρηματοπιστωτικά ιδρύματα του Λονδίνου.(1)

Επείγει να εξακριβωθεί πώς μπορεί να ενισχυθεί η αποτελεσματικότητα της κοινοτικής οδηγίας κατά της νομιμοποίησης εσόδων από παράνομες δραστηριότητες. Ειδικότερα, πρέπει να αξιολογηθεί εκ νέου ο ρόλος των Υπηρεσιών Οικονομικών Πληροφοριών (FIU) που συνέστησαν τα κράτη μέλη για την εφαρμογή της οδηγίας. Λόγω των πολλών διαφορών ως προς τις αρμοδιότητες των εθνικών FIU παρεμποδίσθηκε η ανταλλαγή πληροφοριών και η συνεργασία εντός της Ένωσης.

Είναι διατεθειμένη η Επιτροπή να συστήσει ομάδα εργασίας σε επίπεδο εμπειρογνωμόνων που θα προέρχονται τόσο από τον δημόσιο τομέα όσο και από τον ιδιωτικό με σκοπό να τη συμβουλεύουν, εντός περιορισμένου χρονικού πλαισίου, σχετικά με προτάσεις για να καταστεί αποτελεσματικότερο μέσο η οδηγία για την καταπολέμηση νομιμοποίησης εσόδων από παράνομες δραστηριότητες;

Απάντηση του κ. Monti εξ ονόματος της Επιτροπής

(3 Ιουνίου 1998)

Η Επιτροπή συμφωνεί με το Αξιότιμο Μέλος ότι το ξέπλυμα χρημάτων από παράνομες δραστηριότητες αποτελεί σοβαρό και εντεινόμενο πρόβλημα. Είναι πεπεισμένη ότι η λήψη μέτρων για την καταπολέμηση της νομιμοποίησης εσόδων από παράνομες δραστηριότητες είναι ένας αποτελεσματικός τρόπος για την καταστολή του οργανωμένου εγκλήματος.

Η Επιτροπή θα παρουσιάσει σύντομα στο Κοινοβούλιο και το Συμβούλιο τη δεύτερη έκθεσή της για την εφαρμογή της οδηγίας του Συμβουλίου 91/308/ΕΟΚ της 10ης Ιουνίου 1991 για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες(2). Στόχος της έκθεσης είναι να δοθούν απαντήσεις στα προβλήματα που εντοπίστηκαν από το Συμβούλιο και το Κοινοβούλιο (ψήφισμα του Ιουνίου 1996(3)) μετά την εξέταση της πρώτης έκθεσης της Επιτροπής(4). Η Επιτροπή πιστεύει ότι η οδηγία πέτυχε το στόχο της όσον αφορά την ευαισθητοποίηση του χρηματοπιστωτικού τομέα, και ιδίως των τραπεζών, και ότι κατέστησε δυσχερέστερη την είσοδο στο χρηματοπιστωτικό σύστημα εσόδων από παράνομες δραστηριότητες. Συγχρόνως επισημαίνει ότι τα αποτελέσματα όσον αφορά την ποινική δίωξη και την καταδίκη περιπτώσεων ξεπλύματος χρημάτων είναι σχετικά απογοητευτικά.

Η Επιτροπή εξετάζει τη στιγμή αυτή κατά πόσο είναι αναγκαίο να υποβάλει νέα πρόταση οδηγίας για την ενημέρωση και την επέκταση της οδηγίας το 1991, ανταποκρινόμενη έτσι σε αίτημα του Κοινοβουλίου για την ανάληψη νέας πρωτοβουλίας και σε ορισμένες συστάσεις για σχέδιο δράσης για την καταπολέμηση του οργανωμένου εγκλήματος(5) που εγκρίθηκε κατά το ευρωπαϊκό συμβούλιο του Άμστερνταμ.

Όπως και το Αξιότιμο Μέλος, η Επιτροπή διαπιστώνει ότι οι διαφορές που υπάρχουν στις αρμοδιότητες και το καθεστώς των υπηρεσιών οικονομικών πληροφοριών που συνέστησαν τα κράτη μέλη για την εξέταση περιπτώσεων ύποπτων συναλλαγών, φαίνεται να αποτελούν εμπόδιο στην ανταλλαγή πληροφοριών και τη συνεργασία, με αποτέλεσμα να υπάρχει κίνδυνος μείωσης της αποτελεσματικότητας των ενεργειών της Επιτροπής για την καταπολέμηση της νομιμοποίησης εσόδων από παράνομες δραστηριότητες. Η Επιτροπή εξετάζει επί του παρόντος ποια θα ήταν η καλύτερη μέθοδος για την αντιμετώπιση του σύνθετου αυτού προβλήματος.

(1) JackNelson, "Money-Laundering: Now Global, and Piling Up", International Herald Tribune, 3 Φεβρουαρίου 1998.

(2) ΕΕ L 166 της 28.6.1991.

(3) ΕΕ C 198 της 8.7.1996.

(4) COM(95)54 τελικό.

(5) ΕΕ C 251 της 15.8.1997.